# Ivan Matušík
Ivan Matušík (* 12. júl 1930, Bratislava – † 20. február 2022) bol slovenský architekt.
Jeho tvorba desaťročia predstavovala jeden z vrcholov slovenskej architektúry. Vo svojej tvorbe vychádzal z tradícií funkcionalizmu na Slovensku, sledoval vývoj európskej a svetovej architektúry. Za obchodný dom Prior v Bratislave získal v roku 1969 najvyššie odborné ocenenie, cenu Dušana Jurkoviča. V roku 1995 mu Spolok architektov Slovenska udelil za jeho celoživotné dielo Cenu Emila Belluša. Medzi jeho posledné a najvýznamnejšie diela patrí futuristický rodinný dom Elipsion v Senci a víťazný návrh z verejnej anonymnej súťaže na bratislavské Podhradie Vydrica.

## Život
V roku 1949 začal štúdium na FA a PS SVŠT v Bratislave, ktoré ukončil v roku 1953. V roku 1954 pracoval v ateliéri prof. Svetlíka na ÚP mesta Bratislavy. Po absolvovaní vojenskej služby v Prahe-Motole, nastúpil ako projektant do Vojenského Projektového Ústavu (VPÚ) v Bratislave v roku 1955. V tom istom roku sa oženil s profesijnou kolegyňou Gabrielou Churovou. V roku 1957 Slovenský výbor pre výstavbu Bratislavy začal vydávať časopis Projekt a Ivan Matušík sa stal členom jeho prvej redakčnej rady. V rokoch 1958 – 1961 pracoval ako vedúci projektant v Stavoprojekte v Bratislave. V rokoch 1961 – 1967 sa stáva hlavným projektantom Štátneho projektového ústavu obchodu Brno (ŠPÚO) – ateliér Bratislava. A neskôr v rokoch 1968 – 1989 jeho riaditeľom, so sídlom na Laurinskej ulici.
V rokoch 1976 – 1980 pôsobil ako externý pedagóg na FA SVŠT v Bratislave. Od roku 1994 bol autorizovaným architektom Slovenskej komory architektov (SKA).

## Ocenenia za realizované stavby Ivana Matušíka
- 1969 – Cena Dušana Jurkoviča za komplex OD PRIOR s hotelom Kyjev a budovy ministerstiev na Kamennom námestí a Špitálskej ulici v Bratislave. Koncepcia areálu na Kamennom námestí v Bratislave predstavuje jeden z najvýznamnejších stavebných počinov v centrálnej časti mesta po 2. svetovej vojne. Rozsahom tento areál prekonáva iba areál na Nám. slobody so sústredenou výstavbou vysokých škôl, budovy MDPaT SR, slovenského rozhlasu a NBS, ktorý sa budoval od roku 1942 až podnes.
- 1995 – Cena Emila Belluša za celoživotné dielo v oblasti architektúry
- 1996 – Pocta ministra kultúry SR, medaila
- 2002 – Cena Dušana Jurkoviča, cena udelená na vernisáži v Galérii architektúry SAS dňa 4. decembra 2002 za realizované architektonické dielo Elipsion – dom pri Slnečných jazerách v Senci
- 2003 – CE.ZA.AR, cena SKA v kategórii rodinné domy za dom Elipsion
- 2003 – Cena ministra V a RR SR – progresívne bývanie za dom Elipsion
- 2003 – vydaná monografia Ivan Matušík – život s architektúrou
- 2006 – Finalisti CE.ZA.AR 2006 – Rodinný dom Pátrium
- 2007 – Krištáľové krídlo v kategórii architektúra za rodinné domy Elipsion a Pátrium a obytný dom Triangolo


## Dielo
- 1961 – Krytá plaváreň Lafranconi, Bratislava
- 1964 – Slimák (obchodný dom), Bratislava
- 1964 – Ateliér Štátneho projektového ústavu obchodu OZ Bratislava na Leningradskej ulici, Bratislava.
- 1965 – Nákupné stredisko, Martin
- 1967 – Obchodný dom Prior, Nitra (spoluautor – Pavol Lichard)
- 1974 – Obchodný dom Prior, Žilina
- 1974 – Obchodný dom Prior, Levice
- 1975 – Rehabilitačný ústav Baník, Bojnice
- 1978 – Obchodný dom Prior a Hotel Kyjev, Bratislava
- 1978 – Ministerské budovy na Špitálskej ulici, Bratislava
- 1983 – Nová Tržnica, Bratislava
- 1983 – Rodinný dom Ivana Matušíka, Bratislava
- 2002 – Rodinný dom Elipsion, Senec
- 2005 – Rodinný dom Patrium, Ivanka pri Dunaji
- 2008 – Bytový dom Triangolo, Nitra


## Galéria
- Bratislava – Nová Tržnica
- Bratislava – Nová Tržnica - detail
- Bratislava – Obchodný dom Prior Kamenné námestie
- Bratislava – Obchodný dom Prior Kamenné námestie
- Bratislava – Obchodný dom Prior Kamenné námestie – Detail
- Bratislava – Hotel Kyjev
- Bratislava – Hotel Kyjev
- Žilina – Obchodný dom Prior
- Nitra  – Obchodný dom Prior
- Bratislava – Ministerské budovy na Špitálskej ulici
- Ivanka pri Dunaji – Rodinný dom
- Nitra  –  Bytový dom Triangolo


## Charakteristika
Matušíkova architektúra poskytuje priestor na zamyslenie sa nad jej kvalitou v čase.
K architektúre sa pristupovalo rôzne. Napríklad v 60. rokoch 20. storočia plnila svojimi výrazovými prostriedkami dôležitú úlohu pri angažovaní ľudu za plnenie základných úloh a cieľov socialistickej spoločností. Architektúra mala v podmienkach socializmu a vedecko-technickej revolúcie účinne vyjadriť idey socializmu a optimálne splniť úžitkové a funkčné potreby socialistickej spoločnosti. Napriek tomu sa občas podarilo postaviť kvalitnú architektúru. Popri sídliskách, ktoré mali naplniť potreby socialistického človeka vznikli veľkorysé projekty. V centre Bratislavy v 60. rokoch vyrástol komplex Prior a Kyjev. Stavba, ktorá svojou vyváženou architektúrou mierne upratala centrum Bratislavy, dodnes prejavuje svoju nadčasovosť. V období rozmáhajúcej sa postmodernej architektúry, keď takmer celá spoločnosť začala náhle trpieť nedostatkom mestskosti, nedostatkom historických väzieb či danosti, absenciou genia loci, sa objavili protesty. Mnohí netušili o historickej väzbe nič, ale náhle sa stali jej výraznými záchrancami a vyznavačmi génia loci, hoci aj len z podnetu romantického preciťovanía protestu. Akoby Prior či Kyjev neboli dostatočne mestské prvky či génia loci nevytvárali. Prior prežil rozličné zmeny; menili sa majitelia (Prior, K-Mart, Tesco), menili sa prevádzkové podmienky, ale budova sa nezmenila. Z pôvodne navrhovaných vstupov je síce používaný len jeden, prevádzke to však neprekáža a nikdy to neviedlo k fyzickému zrušeniu tých nepoužívaných. Niektoré zmeny však prinášajú negatívne momenty namiesto pôvodnej reštaurácie na prízemí krčku je dnes počítačová herňa, ktorá nepríjemne narúša sociálne prostredie, priama zásobovacia rampa potravín v Tesco bola – vzhľadom na rozličných majiteľov uzavretá, čo spôsobuje mierne komplikácie v zásobovaní. Komplex však funguje spoľahlivo a vhodne organizuje túto časť centra.[chýba zdroj]
Ako sám autor povedal: „Aj malé národy možno identifikovať podľa ich architektonickej kultúry…“

## Iné projekty
- Commons ponúka multimediálne súbory na tému Ivan Matušík